Sementeryo del Sur

Ang Sementeryo del Sur o Sementeryo ng Timog Maynila (Ingles: Manila South Cemetery) ay isang pampublikong libingan sa Kalakhang Maynila. Bagaman matatagpuan sa loob ng Makati, ito'y nasa hurisdiksiyon ng Lungsod ng Maynila at bahagi o eksklabo ng San Andres Bukid. Nasa ilalim ng saklaw ang Sementeryo del Sur ng Departamento ng Kalusugan ng Maynila (o Manila Health Department).

 Kasaysayan 
Ang lupang kinalalagyan ng sementeryo ay dating bahagi ng Hacienda San Pedro de Macati na pagmamay-ari ng pamilya Zóbel de Ayala. Noon, nasa ilalim ng lalawigan ng Rizal ang lupain. Legal na nakuha ang Sementeryo del Sur sa pamamagitan ng Ordinansa Blg. 726 at iba pang hakbangin ayon sa naging pasya sa kasong Jacobo Zobel et al. vs. City of Manila (G.R. Blg. L-22201, 1925). Naipasa ang ordinansa noong Pebrero 1920 dahil inisip ng mga konsehal noon na kontra ang magandang planong urbano ng ng lungsod sa pagkakaroon ng sementeryo sa puso ng Maynila. Inilaan ang halagang ₱ 703,750 para sa pagpapaunlad ng isang sementeryo sa timog ng lungsod.

Ang sementeryo, na may lawak na 25 ektarya (62 akre), ay may pinakamataas na kapasidad na libingan na umabot sa 371,490. Noong Hunyo 30, 2007, umabot na sa 266,170 ang nailibing sa sementeryo. Tinatayang 753,186 na libingan ang naitala noong Hulyo 2018.

Noong Undas ng 2015, umabot sa 32,000 katao ang bumisita sa sementeryo.

Noong 2020, sa ilalim ng pamumuno ni Alkalde Isko Moreno, ipinasa ng Pamahalaang Lungsod ng Maynila ang Ordinansa Blg. 8608 na naglalaan ng 2,400 metro kuwadrado (26,000 talampakang parisukat) sa loob ng Sementeryo ng Timog Maynila para sa pagtatatag ng Sementeryong Muslim ng Maynila. Idinaos ang seremonya ng pagbabasbas ng lupa para sa sementeryong Muslim noong Hulyo 22, 2020. Ang sementeryo ay pormal na binuksan bilang Sementeryong Islamiko ng Maynila noong Hunyo 7, 2021.

Naiulat noong Agosto 2024 na magkakaroon sa loob ng Sementeryo del Sur ng libingan para sa mga alagang hayop ayon sa noo'y Alkalde Honey Lacuna.

 Tingnan din 
 Sementeryo del Norte
 Mga sanggunian 

Kategorya:Mga libingan sa Pilipinas